ราคา #บิตคอยน์ กำลังไต่ขึ้นไปใกล้แตะ 90,000 ดอลลาร์สหรัฐ ขานรับชัยชนะในการเลือกตั้งของนายโดนัลด์ ทรัมป์ ว่าที่ประธานาธิบดีสหรัฐ

ทั้งยังได้แรงหนุนจากเม็ดเงินที่ไหลเข้าสู่กองทุน Spot Bitcoin ETF ซึ่งเพิ่มขึ้นถึง 2.3 พันล้านดอลลาร์ในช่วง 3 วันที่ผ่านมา ส่งผลให้ขณะนี้กองทุนดังกล่าวมีมูลค่าตลาดมากกว่า 8 หมื่นล้านดอลลาร์

นายอเล็กซ์ ทอร์น หัวหน้าฝ่ายวิจัยของบริษัทกาแล็กซี ดิจิทัล กล่าวว่า คริปโทเคอร์เรนซีกำลังเข้าสู่ยุคทอง จากการกลับเข้าสู่ทำเนียบขาวของนายทรัมป์อีกครั้ง โดยนายทรัมป์กล่าวในช่วงรณรงค์หาเสียงว่า เขาจะผ่อนคลายกฎระเบียบในการควบคุมคริปโทเคอร์เรนซี รวมทั้งมีแผนที่จะทำให้สหรัฐเป็นเมืองหลวงของคริปโทฯ โดยบิตคอยน์ทั้งหมดจะมีการขุดจากในสหรัฐ

นอกจากนี้ นายทรัมป์ขู่ที่จะปลดนายแกรี เจนสเลอร์ ออกจากตำแหน่งประธานคณะกรรมการกำกับหลักทรัพย์และตลาดหลักทรัพย์ของสหรัฐ (SEC) ซึ่งที่ผ่านมาได้ดำเนินนโยบายควบคุมอุตสาหกรรมคริปโทฯอย่างเข้มงวด

ขณะเดียวกัน มีการคาดการณ์ว่า นายอีลอน มัสก์ อาจได้รับตำแหน่งภายในรัฐบาลของนายทรัมป์ โดยเขาอาจได้รับการแต่งตั้งให้เป็นรัฐมนตรีกระทรวงพัฒนาประสิทธิภาพรัฐบาล หรือ Department Of Government Efficiency (D.O.G.E.) ซึ่งเป็นกระทรวงที่จะตั้งขึ้นมาใหม่ ทำให้มีการคาดการณ์ว่า การเข้ารับตำแหน่งดังกล่าวของนายมัสก์ จะส่งผลให้ Dogecoin ซึ่งเป็นสกุลเงินคริปโทฯ ยอดนิยมของนายมัสก์ทะยานขึ้นอีกครั้ง
#บิตคอยน์